b'\n_START_ARTICLE_\nM.J. Wallmann\n_START_PARAGRAPH_\nMartin Johannes C. Wallmann (13. januar 1877 i Br\xc3\xb8nsh\xc3\xb8j \xe2\x80\x93 26. marts 1951) var en dansk civilingeni\xc3\xb8r, der fra 1919 til 1947 var administrerende direkt\xc3\xb8r for Jydsk Telefon._NEWLINE_Wallmann var s\xc3\xb8n af lervarefabrikant Franz Carl Johan Heinrich Wallmann og Dorothea Maria Sophia f\xc3\xb8dt Mundt. Han blev exam.polyt. i 1894 og cand.polyt. fra Den Polytekniske L\xc3\xa6reanstalt i 1900 og blev \xc3\xa5ret efter sekondl\xc3\xb8jtnant i Ingeni\xc3\xb8rkorpset, og blev i 1903 ingeni\xc3\xb8rassistent ved Telegrafv\xc3\xa6senet. I 1907 blev han telegrafingeni\xc3\xb8r, og i 1910 chef for 2. Ingeni\xc3\xb8rdistrikt. I 1919 blev han administrerende direkt\xc3\xb8r for Jydsk Telefon, hvilket han var helt til 1947._NEWLINE_Han var desuden i perioden 1920-1947 medlem af Dansk Arbejdsgiverforenings repr\xc3\xa6sentantskab, medlem af Den milit\xc3\xa6re Telegraf- og Telefonkommission, formand for Dansk Ingeni\xc3\xb8rforenings afdeling for Aarhus og omegn 1927-31, formand for A/S Aarhus Red\xc2\xadningskorps 1927-35 samt medlem af repr\xc3\xa6sentantskabet for Aarhuus Privatbank. Desuden sad han i bestyrelsen for Aarhus Philharmoniske Selskab og var i forretningsudvalget for Aarhus Byorkester. Han var Kommand\xc3\xb8r af 1. grad af Dannebrogordenen og Dannebrogsmand._NEWLINE_Wallmann blev 13. maj 1912 gift med Ella Elisabeth Meyer i Sions Kirke i K\xc3\xb8benhavn. Hun var datter af direkt\xc3\xb8r for Statstelegrafen Niels Meyer og Catarina Elisabeth f\xc3\xb8dt Tuxen.'